Document ID: 32012R0899

KOMISIJOS REGLAMENTAS (ES) Nr. 899/2012
2012 m. rugsėjo 21 d.
kuriuo dėl mažiausios leidžiamosios acefato, alachloro, anilazino, azociklotino, benfurakarbo, butilato, kaptafolo, karbarilo, karbofurano, karbosulfano, chlorfenapiro, chlortaldimetilo, chlortiamido, ciheksatino, diazinono, dichlobenilo, dikofolo, dimetipino, dinikonazolo, disulfotono, fenitrotiono, flufenzino, furatiokarbo, heksakonazolo, laktofeno, mepronilo, metamidofoso, metopreno, monokrotofoso, monurono, oksikarboksino, metiloksidemetono, metilparationo, forato, fosalono, procimidono, profenofoso, propachloro, kvinklorako, kvintozeno, tolilfluanido, trichlorfono, tridemorfo ir trifluralino koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai, taip pat minėtas reglamentas iš dalies keičiamas įtraukiant V priedą, kuriame pateikiamas numatytųjų verčių sąrašas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą kartu su 17 straipsniu ir 18 straipsnio 1 dalies b punktą,
kadangi:
(1)
Reglamento (EB) Nr. 396/2005 II priede ir III priedo B dalyje nustatyta didžiausia leidžiamoji acefato, azociklotino, benfurakarbo, kaptafolo, karbarilo, karbofurano, karbosulfano, chlorfenapiro, ciheksatino, diazinono, dikofolo, disulfotono, fenitrotiono, furatiokarbo, heksakonazolo, metamidofoso, monokrotofoso, metiloksidemetono, metilparationo, forato, procimidono, profenofoso, kvintozeno, tolilfluanido ir tridemorfo koncentracija. Reglamento (EB) Nr. 396/2005 III priedo A dalyje nustatyta didžiausia leidžiamoji alachloro, anilazino, butilato, chlortaldimetilo, chlortiamido, dichlobenilo, dimetipino, dinikonazolo, flufenzino, laktofeno, mepronilo, metopreno, monurono, oksikarboksino, fozalono, propachloro, kvinklorako, trichlorfono ir trifluralino koncentracija.
(2)
Europos maisto saugos tarnyba (toliau - Tarnyba) pagal Reglamento (EB) Nr. 396/2005 12 straipsnio 1 dalį pateikė pagrįstas nuomones dėl nustatytos didžiausios leidžiamosios dikofolo ir propachloro koncentracijos, kuriose visų pirma nagrinėjamas vartotojams ir tam tikrais atvejais gyvūnams kylantis pavojus. Šios nuomonės nusiųstos Komisijai ir valstybėms narėms bei pateiktos visuomenei.
(3)
2011 m. rugpjūčio 22 d. nuomonėje (2) dėl dikofolo Tarnyba nerekomenduoja tą veikliąją medžiagą įtraukti į Reglamento (EB) Nr. 396/2005 IV priedą, taip pat nerekomenduoja Kodekse nustatytą didžiausią leidžiamąją koncentraciją (CXL) įtraukti į to reglamento II priedą. Tačiau CXL melionuose, vilnamedžių sėklose, arbatoje, apyniuose ir naminiuose paukščiuose laikoma priimtina vartotojų saugumo požiūriu, todėl neturėtų būti išbraukta iš Reglamento (EB) Nr. 396/2005. Visos kitos DLK turėtų būti sumažintos iki atitinkamos nustatymo ribos;
(4)
2011 m. liepos 28 d. nuomonėje (3) dėl propachloro Tarnyba nerekomenduoja tą veikliąją medžiagą įtraukti į Reglamento (EB) Nr. 396/2005 IV priedą. Todėl visos DLK turėtų būti sumažintos iki atitinkamos nustatymo ribos;
(5)
visi suteikti augalų apsaugos produktų, kuriuose yra 1 konstatuojamojoje dalyje paminėtų veikliųjų medžiagų, leidimai yra panaikinti. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu reikėtų II ir III prieduose išbraukti nustatytą didžiausią leidžiamąją šių veikliųjų medžiagų koncentraciją. Tai neturėtų būti taikoma DLK, atitinkančioms CXL vertes, grindžiamas naudojimu trečiosiose šalyse, jeigu jos priimtinos vartotojų saugumo požiūriu. Tai neturėtų būti taikoma ir tais atvejais, kai DLK buvo nustatyta specialiai kaip importo leidžiamasis nuokrypis;
(6)
kalbant apie karbarilą, karbosulfaną ir profenofosą, Maisto kodekso komisija CXL prieskoniuose (vaisiuose ir uogose) nustatė 2011 m. liepos 9 d. (4) Šios CXL yra saugios visiems ES vartotojams, todėl jos turėtų būti įtrauktos į Reglamentą (EB) Nr. 396/2005 (5);
(7)
Komisija konsultavosi su Europos Sąjungos etaloninėmis laboratorijomis dėl pesticidų likučių ir būtinybės pakoreguoti tam tikras nustatymo ribas. Dėl kelių medžiagų šios laboratorijos padarė išvadą, kad dėl technikos raidos gali būti nustatyta žemesnė tų medžiagų nustatymo tam tikruose pagrindiniuose produktuose riba. Reikėtų pagal Reglamento (EB) Nr. 396/2005 18 straipsnio 1 dalies b punktą nustatyti ir į V priedo sąrašą įtraukti numatytąsias veikliųjų medžiagų, kurių visos DLK turėtų būti sumažintos iki atitinkamos nustatymo ribos, vertes;
(8)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(9)
siekiant užtikrinti normalų produktų pardavimą, perdirbimą ir vartojimą, šiuo reglamentu turėtų būti nustatytos pereinamojo laikotarpio priemonės, taikomos produktams, kurie buvo teisėtai pagaminti prieš pakeičiant DLK ir dėl kurių Tarnybos pavyzdiniame ūmaus ir ilgalaikio pavojaus vertinime (6) nurodyta, kad užtikrinamas aukščiausias vartotojų apsaugos lygis;
(10)
prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;
(11)
per Pasaulio prekybos organizaciją dėl naujos DLK buvo konsultuotasi su Sąjungos prekybos partneriais ir į jų pastabas buvo atsižvelgta;
(12)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami ir V priedas įtraukiamas pagal šio reglamento priedą.
2 straipsnis
Kalbant apie veikliąsias medžiagas ir produktus, nurodomus toliau pateikiamame sąraše, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2013 m. balandžio 26 d.:
1)
acetatas: visi produktai;
2)
azociklotinas ir ciheksatinas: visi produktai;
3)
benfurakarbas: visi produktai;
4)
karbarilas: visi produktai, išskyrus pomidorus (šviežius ar šaldytus), portulaką, ryžius ir valgomąsias alyvuoges;
5)
karbosulfanas: visi produktai, išskyrus morkas (šviežas ar šaldytas), bulves, melionus ir pieną;
6)
chlorfenapiras: visi produktai;
7)
chlortaldimetilas: visi produktai;
8)
diazinonas: visi produktai, išskyrus ananasus (šviežius ar šaldytus), gūžinius kopūstus ir cukrinius runkelius (šakniavaisius);
9)
dichlobenilas: visi produktai;
10)
dikofolas: visi produktai, išskyrus citrusinius vaisius, pomidorus ir valgomąsias bei vynines vynuoges;
11)
dimetipinas: visi produktai;
12)
dinikonazolas: visi produktai;
13)
disulfotonas: visi produktai, išskyrus kviečius;
14)
fenitrotionas: visi produktai;
15)
furatiokarbas: visi produktai, išskyrus bulves ir melionus;
16)
metamidofosas: visi produktai;
17)
metoprenas: visi produktai;
18)
monokrotofosas: visi produktai;
19)
metiloksidemetonas: visi produktai;
20)
metilparationas: visi produktai;
21)
foratas: žemės riešutai;
22)
fozalonas: visi produktai;
23)
procimidonas: visi produktai;
24)
profenofosas: visi produktai;
25)
kvintozenas: visi produktai;
26)
tolilfluanidas: visi produktai, išskyrus salotas ir kitus salotinius augalus, įskaitant Brassicacea;
27)
trichlorfonas: visi produktai;
28)
trifluralinas: visi produktai.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Tačiau jis galioja nuo 2013 m. balandžio 26 d., išskyrus karbarilą vaisiuose ir uogose, kurių kodinis numeris yra 0820000 ir kurie priklauso prieskonių grupei.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. rugsėjo 21 d.

Labels: 17
20
0
3
6